“ไทยมุ้ย” จ่อขาย IPO กว่า 97 ล้านหุ้น พร้อมลุยเทรดปลายปี 60
“ไทยมุ้ย คอร์ปอเรชั่น” หรือ THMUI ผู้นำในธุรกิจลวดสลิงและอุปกรณ์ยกหิ้วคุณภาพสูง จ่อขาย IPO จำนวน 97 ล้านหุ้น เพื่อผลักดันเข้าเทรดตลาด mai ช่วงปลายปี 60 หวังนำเงินระดมทุนขยายธุรกิจรองรับความต้องการลูกค้า
30 ต.ค. 2560

นายทชากร ลีลาประชากุล ประธานเจ้าหน้าที่บริหาร บริษัท ไทยมุ้ย คอร์ปอเรชั่น จำกัด (มหาชน) หรือ THMUI เปิดเผยว่า บริษัทได้จัดงานนำเสนอข้อมูล (โรดโชว์) ให้กับนักลงทุน เพื่อการเสนอขายหุ้นสามัญให้กับประชาชนทั่วไปครั้งแรก (IPO) จำนวน 97,070,000 หุ้น ในราคาพาร์หุ้นละ 0.50 บาท คิดเป็น 28.55% ของหุ้นที่ออกและชำระแล้วทั้งหมดของบริษัท
โดยจะผลักดันเข้าซื้อขายในตลาดหลักทรัพย์เอ็ม เอ ไอ (mai) ในช่วงปลายปี 60 โดยมี บริษัทหลักทรัพย์ อาร์เอชบี ประเทศไทย จำกัด มหาชน เป็นที่ปรึกษาทางการเงิน
อนึ่ง THMUI ซึ่งเป็นผู้นำในธุรกิจลวดสลิงและอุปกรณ์ยกหิ้วคุณภาพสูง มีแผนจะนำเงินที่ได้จากการระดมทุนไปใช้เป็นเงินทุนหมุนเวียนในกิจการ ซื้อเครื่องทดสอบแรงดึง เพื่อรองรับความต้องการของกลุ่มลูกค้าที่มีการใช้ผลิตภัณฑ์ยกหิ้วขนาดใหญ่ และโครงการก่อสร้างโกดังสินค้า ซึ่งอยู่ในบริเวณพื้นที่เดียวกับโกดังสินค้าสำโรง จ.สมุทรปราการ ซึ่งจะเริ่มก่อสร้างในปี 61 และคาดว่าจะแล้วเสร็จและสามารถใช้งานได้ภายในปี 62